wickkiey/tamil-wikipedia-markdown huggingface dataset:
# பிரதிபா பாட்டில்


**பிரதிபா தேவிசிங் பாட்டில்** (*Pratibha Devisingh Patil*, , பிறப்பு: டிசம்பர் 19, 1934; பரவலான அழைப்புப் பெயர்: *பிரதிபா தாயி*, प्रतिभा ताई) இந்தியாவின் முதலாவது பெண் குடியரசுத் தலைவர் ஆவார். அத்துடன்  
மகாராஷ்டிரா மாநிலத்தில் இருந்து தேர்ந்தெடுக்கப்பட்ட முதலாவது குடியரசுத் தலைவரும் ஆவார் . இந்திய தேசியக் காங்கிரஸ் கட்சியின் உறுப்பினரான இவர் ஆளும் ஐக்கிய முற்போக்குக் கூட்டணி வேட்பாளர் ஆவார். ஜூலை 19, 2007இல் நடந்த குடியாராசுத் தலைவர் தேர்தலில் போட்டியிட்டு இவருக்கு எதிராகப் போட்டியிட்ட *பைரன் சிங்க் ஷெகாவத்* அவர்களைத் தோற்கடித்து வெற்றி பெற்றார்..  

மராட்டிய மாநிலத்தில் உள்ள ஜல்கான் மாவட்டத்தில் பிரதிபா பாட்டில் பிறந்தார். அவரின் தந்தை பெயர் ஸ்ரீ நாராயண ராவ். ஜல்கானில் உள்ள எம். ஜே. கல்லூரியில் முதுகலைமாணி (எம். ஏ.) பட்டம் பெற்றார். பின்னர் அவர் மும்பையில் உள்ள அரசு சட்ட கல்லூரியில் எல்.எல்.பி. பட்டம் பெற்று வக்கீலாகவும் பயிற்சி பெற்றார்.  

மகாராஷ்டிரா மாநில அவையில் உறுப்பினராக 1962 முதல் 1985 வரை இருந்தவர். நாடாளுமன்ற உறுப்பினராகவும் 1991 முதல் 1996 வரையில் இருந்தவர்.2004 ஆம் ஆண்டு முதல் ராஜஸ்தான் மாநில ஆளுநராக பணியாற்றினார்.  

## சர்ச்சை
இவர் ஜனாதிபதியாக தான் பதவி வகித்த காலத்தில் தனக்கு கிடைத்த பரிசு பொருள்களை ஓய்வு பெற்ற பின்னர் ‌‌எடுத்துச் சென்றது.  
தன்னுடைய பதவிக்காலத்தில் ரூ.205 கோடி செலவில் 252 முறை வெளிநாடுகளுக்குப் பயணம் மேற்கொண்டது.  

## இதனையும் காண்க
- மாநிலங்களவைத் துணைத் தலைவர்கள் பட்டியல்
# 1941


**1941** (**MCMXLI**) ஒரு புதன்கிழமையில் ஆரம்பமான ஒரு சாதாரண கிரிகோரியன் ஆண்டு ஆகும்.  

## நிகழ்வுகள்
- ஜனவரி 21 - அவுஸ்திரேலியா மற்றும் பிரித்தானியா படையினர் லிபியாவின் டோப்ருக் நகரைத் தாக்கினார். ஜனவரி 22 இல் இந்நகரைக் கைப்பற்றினர்.
- ஏப்ரல் 6 - ஜெர்மனியினர் யூகொஸ்லாவியா மற்றும் கிறீஸ் நாடுகளைத் தாக்கினர்.
- ஏப்ரல் 10 - ஜெர்மனி, இத்தாலி, ஜப்பான் பொன்ற நாடுகள் சேர்ந்து குரேஷியா என்ற நாட்டை உருவாக்கின. (யுகோஸ்லாவியாவின் பகுதிகள்)
- ஏப்ரல் 18 - ஜெர்மனியத் துருப்புக்கள் ஏதன்சை நெருங்கும் போது கிறீஸ் பிரதமர் *அலெக்சாண்ட்ரொஸ் கொரிசிஸ் (*Alexandros Koryzis'') தற்கொலை செய்து கொண்டார்.
- ஜூன் 14 - அனைத்து ஜெர்மனிய மற்றும் இத்தாலிய சொத்துக்களையும் ஐக்கிய அமெரிக்கா முடக்கியது.
- ஜூன் 22 - ஜெர்மனி சோவியத் ஒன்றியத்தைத் தாக்கியது.
- ஜூலை 4 - போலந்தின் லுவோவ் நகரில் ஜெர்மனியினர் பல அறிவியலாளர்களைக் கொன்று குவித்தது.
- நவம்பர் 19 - ஆஸ்திரேலிய கப்பல் *HMAS Sydney* மேற்கு அவுஸ்திரேலியாவில் மூழ்கியதில் 645 கடற்படையினர் கொல்லப்பட்டனர்.

## பிறப்புகள்
- சூன் 20 - சிலோன் சின்னையா, இலங்கைத் தமிழத் திரைப்பட நடிகர் (இ. 2011)
- சூலை 2 - சி. ஜெயபாரதி, மலேசியத் தமிழறிஞர் (இ. 2015)

## இறப்புகள்

## நோபல் பரிசுகள்
- வழங்கப்படவில்லை
# செருத்துணை நாயனார்



செருத்துணை நாயனார் என்பவர் சைவ சமயத்தவர்களால் பெரிதும் மதிக்கப்படும் அறுபத்து மூன்று நாயன்மார்களில் ஒருவர் ஆவார். சோழ நாட்டின் பகுதியாகிய மருகனாட்டில் உள்ள தஞ்சாவூரிலே வேளாண்குடி முதல்வராய்த் தோன்றியவர் **செருத்துணையார்**. சிவபிரான் திருவடியில் மெய்யன்புடையவர். இவர் திருவாரூர் சென்று இறைவரது திருக்கோயில் திருமுன்றனில் விளங்கும் பணிகளைக் காலந்தோறும் இறைவரை வழிபட்டு வந்தார். அவ்வண்ணம் வழிபட்டுவரும் ஒரு நாள் பல்லவ அரசர் கழற்சிங்கரது பட்டத்து உரிமைத்தேவி அங்கு பூமண்டபத்தின் பக்கம் விழுந்த புதுப்பூவை எடுத்து மோந்ததனைக் கண்டார். அவ் அபராதத்திற்காக வேகத்துடன் சென்று கருவி கொண்டு அவளது மூக்கினை அரிந்தார். இவ்வாறு திருத்தொண்டு உலகில் விளங்கச் செய்து சிவனடி சேர்ந்து இன்பமுற்றார்.  

## நுண்பொருள்
1. பூசைனைக்குரிய பொருள் புனிதமானது.
1. அதனைக் கடப்பதும் மோப்பதும் ஆகிய கருமங்களால் எச்சிப்படுத்துவது சிவநிந்தை.
1. இத்தகைய சிவநிந்தை செய்வோர் எத்தகையோராயினும் தக்க முறையில் தண்டிக்கப்படுதற்குரியர்.

செருத்துணை நாயனார் குருபூசைநாள்: ஆவணிபூசம்.
# விக்கிப்பீடியா:ஆண்டு நிறைவுகள்/சூலை 24


**சூலை 24**:  
- 1567 &ndash; இசுக்காட்லாந்தின் அரசி முதலாம் மேரி பதவியில் இருந்து அகற்றப்பட்டாள். அவளது 1 வயது மகன் ஆறாம் ஜேம்சு மன்னனாக்கப்பட்டான்.
- 1911 &ndash; பெருவில் இன்காக்களின் தொலைந்த நகரம் எனக் கருதப்பட்ட **மச்சு பிச்சு** (படம்) என்ற 15ம் நூற்றாண்டில் கட்டப்பட்ட கோட்டையை அமெரிக்க நாடுகாண் பயணி இராம் பிங்கம் கண்டுபிடித்தார்.
- 1922 &ndash; பாலத்தீனம் தொடர்பான பிரித்தானியக் கட்டளையின் மாதிரி வரைபை உலக நாடுகள் அமைப்பு ஏற்றுக் கொள்ளப்பட்டது. இது 1923 செப்டம்பர் 26 இல் நடைமுறைக்கு வந்தது.
- 1969 &ndash; நிலாவில் இறங்கிய அப்பல்லோ 11 விண்கலம் மூன்று விண்வெளி வீரர்களுடன் பாதுகாப்பாக பசிபிக் கடலில் இறங்கியது.
- 1983 &ndash; இலங்கையில் தமிழருக்கு எதிரான கறுப்பு யூலை கலவரங்கள் இரண்டாம் நாளாகத் தொடர்ந்தது. ஈழப்போரின் தொடக்கமாக இது கருதப்படுகிறது.
- 2001 &ndash; கட்டுநாயக்கா விமானப் படைத் தளத் தாக்குதல்: கொழும்பில் பண்டாரநாயக்க சர்வதேச விமான நிலையம் விடுதலைப் புலிகளினால் தாக்கப்பட்டதில் பல விமானங்கள் அழிக்கப்பட்டன.
**திருச்சி லோகநாதன்** (பி.&nbsp;1924) **ஐ. எக்ஸ். பெரைரா** (இ.&nbsp;1951) **ஸ்ரீவித்யா** (பி.&nbsp;1953)
# புகழ்த்துணை நாயனார்



“புடைசூழ்ந்த புலியதண் மேல் அரவாட வாடி பொன்னடிக்கே  
மனம் வைத்த புகழ்த்துணைக்கு மடியேன்” – திருத்தொண்டத்தொகை.  

**புகழ்த்துணையார்** என்பவர் சைவ சமயத்தவர்களால் பெரிதும் மதிக்கப்படும் அறுபத்து மூன்று நாயன்மார்களில் ஒருவர் ஆவார்.இவர் சோழ நாட்டிலுள்ள செருவிலிபுத்தூரிலே சிவவேதியர் குலத்தில் தோன்றினார். சிவனது அகத்தடிமைத் தொண்டிற் சிறந்த அவர் சிவபெருமானைத் தத்துவ நெறியியில் சிவாகம விதிப்படி வழிபட்டு வந்தார். அக்காலத்தில் பஞ்சம் வந்தது. அவர் பசியில் வாடினார். அப்போதும் இறைவரை விடுவேனல்லேன் என்று இரவும் பகலும் விடாது பூவும் நீரும் கொண்டு பூசித்து வந்தார். ஒருநாள் பசியால் வாடி இறைவரைத் திருமஞ்சனமாட்டும் பொழுது திருமஞ்சனக்குடத்தைத் தாங்கமாட்டாமையினால் கைதவறிக் குடத்தினை இறைவர் திருமுடிமேல் விழுத்திவிட்டு நடுங்கி வீழ்ந்தார். அப்போது இறைவரது திருவருளால் துயில் வந்தது. இறைவர் அவரது கனவில் தோன்றி ‘உணவுப்பொருள் மங்கிய காலம் முழுவதும், ஒரு காசு நாம் தருவோம்’ என்று அருளினார். புகழ்த்துணையார் துயிலுணர்ந்து எழுந்து பீடத்தின் கீழ்ப் பொற்காசு கண்டு கைக்கொண்டு களித்தனர். அவ்வாறு பஞ்சம் நீங்கும்வரை இறைவர் நாடோறும் அளித்த காசு கொண்டு துன்பம் நீங்கி, இறைவரது வழிபாடு செய்து வாழ்ந்திருந்து பின் சிவனடி சேர்ந்தனர்.  

## நுண்பொருள்
தொண்டரானவர் கையது வீழினும் கைக்கொண்ட தொண்டக் கைவிடார். அத்தகு தொண்டரைப் பெருமான் தாங்கிக் கொள்வார்.
# பதினறும எண் முறைமை

பதினறும எண்கள் (ஆங்கிலம்: Hexadecimal) பதினாறை அடிப்படையாகக் கொண்ட எண்கணித முறையாகும். பல கணினி மென்பொருட்களும் பதினறும எண்களை கொண்ட நிரல்களாகவே தொகுக்கப்படுகின்றன.  

எண்கணிதம் இடத்தை அடிப்படையாகக் கொண்டது. ஒரு எண் இருக்கும் இடத்தை பொறுத்து அதன் பெருக்கும் அளவு அமைகிறது. ஒன்று, பத்து, நூறு என்று எண்கள் இடத்தை கொண்டு அளவிடப்படுகிறது. அதனால்தான் 9க்கு அடுத்து 2 இலக்கத்திற்கு தாவுகிறோம். மொத்தத்தில் எண்களெல்லாம் 0-9 முடிய உள்ள 10 எண்களே. அடி 16 என்றோ 16ன் அடிப்படை என்றோ குறிக்கப்படும் எண்கள் 0-15 வரை வந்து அதன் பின்பு 2 இலக்கங்கள் தொடங்கும். அதாவது பதினாறின் மடங்காக, இரண்டாவது இலக்கத்திற்கு போகும் போது ஒரு பதினாறு முடிந்துவிட்டது என்றும், மூன்றாவது இலக்கத்திற்கு போகும் போது 256 முடிந்துவிட்டது என்றும் பொருள் படும். பத்தை அடிப்படையாகக் கொண்டு 2 இலக்கம் வருவதைப்போலவே பத்து வரை அதே எண் குறியீடுகள் பயன்படுத்தப்படுகின்றன. மிச்சமுள்ள 6 எண்களும் ஆங்கில எழுத்துக்களான A/a, B/b, C/c, D/d, E/e, F/f என்று குறிக்கப்படுகிறது. இதன் வரிசை 1,2,3,4,5..9,a,b,c,d,e,f,10,11,12..19,1a,1b,1c,1d,1e,1f,20... என்று நீளும்.
# விக்கிப்பீடியா:ஆண்டு நிறைவுகள்/சூலை 25


**சூலை 25**:  
- 1583 &ndash; குங்கோலிம் கிளர்ச்சி: கோவாவில் போர்த்துக்கீச ஆட்சிக்கு எதிரான இந்துக்களின் கிளர்ச்சி இடம்பெற்றது. 5 இயேசு சபை மதகுருமார், ஒரு ஐரோப்பியர், 14 இந்தியக் கிறித்தவர்கள் கொல்லப்பட்டனர். கிளர்ச்சியாளர்கள் பலர் பின்னர் அரசினால் கொல்லப்பட்டனர்.
- 1603 &ndash; இசுக்கொட்லாந்தின் ஆறாம் யேம்சு இங்கிலாந்தின் மன்னராக (முதலாம் யேம்சு) முடிசூடினார். இதன் மூலம் இங்கிலாந்தும் இசுக்காட்லாந்தும் ஒன்றிணைந்தன. அரசியல் ரீதியான இணைப்பு 1707 இல் நிகழ்ந்தது.
- 1837 &ndash; மின்சாரத் தந்தியின் முதலாவது வணிகரீதியான பயன்பாடு இலண்டனில் வெற்றிகரமாகப் பரிசோதிக்கப்பட்டது.
- 1939 &ndash; இலங்கையில் இலங்கை இந்திய காங்கிரஸ் கட்சி அமைக்கப்பட்டது.
- 1978 &ndash; வெளிச் சோதனை முறை கருக்கட்டல் மூலம் முதலாவது மாந்தர் (லூயிசு பிரவுன்) இங்கிலாந்தில் பிறந்தார்.
- 1983 &ndash; கொழும்பு வெலிக்கடைச் சிறையில் குட்டிமணி, தங்கத்துரை, ஜெகன் உட்பட 37 தமிழ் அரசியல் கைதிகள் சிங்களக் கைதிகளினால் படுகொலை செய்யப்பட்டனர். தெற்கு, மலையகப் பகுதிகளில் **கறுப்பு யூலை** (படம்) படுகொலைகள் உச்சக்கட்டத்தை எட்டியது.
- 1984 &ndash; உருசியாவின் சிவெத்லானா சவீத்சுக்கயா விண்ணில் நடந்த முதலாவது பெண் என்ற பெருமையைப் பெற்றார்.
**செம்மங்குடி சீனிவாச ஐயர்** (பி.&nbsp;1908) **ரவிச்சந்திரன்** (இ.&nbsp;2011) **சீலன் கதிர்காமர்** (இ.&nbsp;2015)
# மாசிக் கருவாடு


இலங்கையில் **மாசிக் கருவாடு** எனப்படுவது, ஒரு சிக்கலான செயல் முறை மூலம் தயாரிக்கப்படுகின்ற ஒருவகைக் கருவாடு ஆகும். மாலைதீவுகளில் உற்பத்தி செய்யப்படுகின்ற இவ்வகைக் கருவாட்டுக்கான மூலப் பொருள் வரிச்சூரை (Skipjack) என்ற மீன் வகை ஆகும். மாலைதீவில், உயிர்ச்சூழலுக்கு அதிகம் பாதிப்பு ஏற்படாத வகையில் மரபு முறையில் பிடிக்கப்படும் இம் மீன்கள், முதலில் அவிக்கப்படுகின்றன. பின்னர் புகையூட்டப்பட்டு வெய்யிலில் உலர்த்தப்படுகின்றன. இப் பதப்படுத்தலின் போது மீன்கள் நன்றாக உலர்ந்து கருஞ் சிவப்பு நிறம் கொண்ட மரக் கட்டைகள் போல் ஆகின்றன. இதனால், இவை நீண்ட காலத்துக்குச் சேமித்து வைத்துப் பயன்படுத்தக் கூடியவையாக ஆகின்றன. சேமித்தலின் போது இவற்றைக் குளிரூட்டிகளில் வைக்கவேண்டியது இல்லை.  

இது பொதுவாகக் கறிகளில் முதன்மைச் சேர்பொருளாகப் பயன்படுவதில்லை. வேறு காய்கறிகளுடன் ஒரு துணைச் சேர்பொருளாகவே பெரிதும் பயன்படுத்தப்படுகின்றது. இதன் மணமும், சுவையும் இதன் சிறப்பு அம்சங்களாகும்.  

இலங்கையில், சிறப்பாகச் சிங்களவரால் விரும்பி உண்ணப்படும் மாசிக் கருவாடு, அவர்களுடைய சமையலில் முக்கியமான சேர்பொருள்களில் ஒன்றாக விளங்குகின்றது.  

## மூலப்பொருள்
வரிச்சூரை என்ற சூரை மீனில் செய்யபடும் மாசி தான் முதல் தரமானது. எனினும் அனைத்து வகை சூரை மீனிலும் (நீல தூவி சூரை, மஞ்சல் தூவி சூரை, வரி சூரை, கட்டை சூரை) மாசி செய்யலாம். சூரையை வெட்டி, அவித்து,வெய்யிலில் காயவைத்து, புகையூட்டி மாசி தயாரிக்கப்படுகிறது.  

## தயாரிப்பு முறை
சூரை மீனை தோலுரித்து செதிள், குடல் நீக்கியபின், தலை, நடுமுள் (முதுகெலும்பு) போன்றவை அகற்றி பிறகு வயிற்றுப்பாகம் தனியாகப் பிரிக்கவேண்டும்.  

பின்னர் இது நான்காக துண்டாக்கி பெரிய சூரைமீனாக இருந்தால் இந்தத் துண்டங்கள் மேலும் சிறுதுண்டங்களாக்கப்படும். அரியப்பட்ட சூரைமீன் துண்டங்களை (கண்டங்கள்) அண்டாவில் அரைவேக்காடாக வேக வைக்கவேண்டும் ஒரு கொதி வந்ததும், இந்த மீன் துண்டங்களை இறக்கி, மெல்லிய ஒரு துணியில் இட்டு, திருகி திருகி சொட்டுத் தண்ணீரின்றி பிழிந்து. பின்னர் மூன்று நாள்கள் வரை இந்தத் துண்டங்கள் வெய்யிலில் காய வைக்க வேண்டும்.  

வெய்யிலில் காய்ந்த பின் இந்த மீன் கண்டங்கள் பூட்டிய ஓர் அறைக்கு கொண்டு செல்லப்பட்டு . அங்கே அடுப்பின் மேல் பரண் அமைத்து, வைக்கோல் பரப்பி சூரை துண்டங்களை அடுக்கி புகையூட்ட வேண்டும் இந்த துண்டங்கள் இரண்டு நாள்களுக்குப்பின் மரக்கட்டை வடிவத்தில், மாசிக்கருவாடாக மாறி இருக்கும்  

இதன் பூர்வீகம் மாலத்தீவு, ஆனால் இப்போது தமிழகம், கேரளம், இலங்கை, இலட்சத்தீவுகள் எனப்படும் முந்நீர்ப் பழந்தீவு பன்னீராயிரம் பகுதி மக்களுக்கு மாசிக் கருவாடு ஒரு மிகச்சிறந்த மீன் உணவு.  

இதை பாதுகாக்க குளிர்சாதன பெட்டி தேவை இல்லை.
# மேல்பத்தூர் நாராயண பட்டத்திரி


**மேல்பத்தூர் நாராயண பட்டத்திரி** (*Melpathur Narayana Bhattathiri*, 1560 - 1632) கேரள நம்பூதிரி பிராமண குலத்தைச் சேர்ந்தவர். வடமொழியில் தொன்றுதொட்டு பழக்கத்திலிருக்கிற ஸ்ரீமத் பாகவதத்தை (18000 சுலோகங்கள் கொண்டது) அதே வட மொழியில் கவிநயத்துடன் 1036 சுலோகங்களில் சுருக்கிப் புனைந்தவர் என அறியப்படுகிறார்.  

### வாழ்க்கைக் குறிப்பு

நாராயண பட்டத்திரி, கேரளத்திலுள்ள குருவாயூர் நகருக்கருகில் அமைந்துள்ள மேல்பத்தூரில் பிறந்தவர். 16 வயது நிரம்புவதற்குள்ளேயே வடமொழி இலக்கியத்திலும் இலக்கணத்திலும் ஒரு மேதை என்று அறியப்பட்டவர். இவர், 40 நூல்கள் இயற்றியிருக்கிறர். அவற்றுள் நாராயணீயம் என்னும் நூல் குறிப்பிடத்தக்கது.குருவாயூரில் கோயில் கொண்டிருக்கும் குருவாயூரப்பனைத் தெய்வபக்தியுடன் வழிபட்டு பல அற்புதங்கள் அவரைப் பற்றி பேசப்பட காரணமானவர்.  

### நாராயணீயம்

நாராயணீயம் இன்றும் ஆயிரக்கணக்கான தென்னிந்திய இந்துக்களின் இல்லங்களில் தினந்தோறும் பக்தியுடன் பாராயணம் செய்யப்படும் வடமொழி சமயநூல்களில் ஒன்றாக உள்ளது. பட்டத்திரியை பக்திப் பாதையில் திசை திருப்புவதற்கு காரணமாக இருந்த இவரின் குரு பக்கவாத நோயினால் அவதிப்பட்டார். குரு காணிக்கையாக பட்டத்திரி அந்த நோயை தானே வாங்கிக்கொண்டு, தன் குருவை அந் நோயிலிருந்து விடுவித்தார். பின்னர், குருவாயூரப்பன் சன்னிதியில் 100 நாட்கள், ஒரு நாளுக்கு ஒரு தசகம் (10 சுலோகங்களுக்குக் குறையாமல் கொண்டது) என்ற கணக்கில், 1036 சுலோகங்கள் இயற்றினார். ஒவ்வொரு தசகம் முடியும்போதும் ஆண்டவனிடம் தான் எடுத்துக் கொண்ட நோயினின்றும் தன்னைக் காக்கும்படி வேண்டும் வாக்கியம் இடம் பெற்றுள்ளது.  

நாராயணீயத்திற்கு அவர் எடுத்துக்கொண்ட பொருள் ஸ்ரீமத் பாகவதமே. மகாவிஷ்ணுவின் எல்லா அவதாரக் கதைகளும், முக்கியமாக கண்ணன் லீலைகளத்தனையும் உயர்ந்த பக்திப்பெருக்குடனும் உணர்ச்சியுடனும் சொல் அலங்காரங்களுடன் சித்தரிக்கப்பட்ட ஒரு நூலாக உள்ளது. இலக்கியம் முடியும் 100வது நாள் அவருடைய நோயும் விலகி அவருக்கு ஆண்டவனின் திவ்ய தரிசனமும் கிடைத்தது என அறியப்படுகிறது.  

உயர்ந்த வேதாந்தக் கருத்துகள் இந்நூலெங்கும் இழையோடுகின்றன. இக்கருத்துக்கள் அநேகமாக அத்வைதத்தைச் சார்ந்ததாக இருப்பதால் பட்டத்திரி சுயமாக ஒரு விசிஷ்டாத்வைதியா அல்லது அத்வைதியா என்பதில் உரையாசிரியர்களிடையே பட்டிமன்றங்கள் நடந்தவண்ணம் இருக்கின்றன.  

### எழுதிய பிற நூல்கள்

- பிரக்ரிய-ஸர்வஸ்வம்
:இது ஒரு இலக்கண நூல் ஆகும். பாணினியின் சித்தாந்தகௌமுதியைப் போன்றது.  
- அபனினீயப்பிரமாணம்
:பாணினியின் இலக்கணத்தை தாண்டியிருக்கும் வடமொழிச் சொற்களை பற்றி அறிய உதவுகிறது.  
- தாது காவியம்
:கண்ணனுடைய வாழ்க்கையைச் சித்தரிப்பதாகப் பொருள் கொண்டு இலக்கணத்தைப் படிப்பிக்கும் காவியம்.  
- மான மேயோதயம்
:நிறுவல், பகுப்பு இவைகளைப் பற்றிய தத்துவ நூல். இந்நூலின் பிற்பாதி நாரயணர் என்ற வேறொரு பண்டிதரால் 1655 இல் முடிக்கப்பட்டது.  
- ஸ்ரீபாத ஸப்ததி
:தேவியின் புகழ் பாடும் தோத்திரமாக உள்ளது.  
- குருவாயுபுர தோத்திரம்
:கண்ணனைப்பற்றிய சிறு தோத்திரப்பாடல் ஆகும்.
# விக்கிப்பீடியா:முதற்பக்கக் கட்டுரைகள்/ஜூலை 25, 2007



**எண்** என்பது கணக்கிடப் பயன்படும் ஒரு அடிப்படையான நுண் கருத்துரு. கணிதத்துறையில் பலவகையான எண்கள் உள்ளன. மனிதன் தோன்றிய காலத்திலேயே அவன் கைவிரல்களை எண்ண எப்பொழுது தானே கற்றுக்கொண்டானோ அன்றே 'எண்' என்ற கருத்து உண்டானதாகக் கொள்ளலாம். எண்களின் கருத்து வளர்ச்சியே கணிதவியலின் தோன்றல்.  

நடைமுறையில் மிகவும் பழக்கமான எண்கள், எண்ணுவதற்குப் பயன்படும் எண்கள் இயற்கை எண்களாகும். இவைகளை **இயல்பெண்கள்** அல்லது *இயலெண்கள்* என்று குறிப்பிடலாம். இவை 0, 1, 2, ... என்பன. இவ்வெண் தொகுதி (அல்லது கணம்) <math>\mathbf{N}</math> என்னும் சிறப்பெழுத்தால் கணிதத்தில் குறிக்கப்படுகின்றது. இவற்றுடன் எதிர்ம எண்களையும் (-1, -2, -3, ...) சேர்த்து, முழு எண்கள் (integers) தொகுதி என அழைக்கப்படுகின்றது. இதன் குறியீடு <math>\mathbf{Z}</math>.  

---

வட கொரியா கிழக்கு ஆசியாவில் உள்ள கொரியத் தீபகற்பத்தின் வட பகுதியில் அமைந்த ஒரு நாடாகும். 1948 இல் கொரியா நாட்டில் இருந்து பிரிந்து இந்நாடு உருவானது. வடகொரியாவின் தொன்ம வரலாறு கொரிய வரலாற்றோடு பிணைந்தது. **வடகொரியாவின் அண்மைக்கால வரலாற்றையே** இந்தக் கட்டுரை விபரிக்கின்றது.  

5000 ஆண்டுகளுக்கு முன்னர் சீனாவின் வட பகுதியிலிருந்து கொரிய தீபகற்பத்திற்குச் சீனர்கள் குடியேறியதிலிருந்து கொரியாவின் ஏடறிந்த **கொரிய வரலாறு** தொடங்குகிறது. பல்வேறு சாம்ராஜ்யங்களின் எழுச்சிக்கும் வீழ்ச்சிக்கும் பிறகு 1910 இல் ஜப்பானிய ஏகாதிபத்தியம் கொரியாவைக் கைப்பற்றியது. ஜப்பானின் பிடி, 1945 இல் இரண்டாம் உலகப் போரில் அது தோல்வியுறும் வரை நீடித்தது. போரில் வெற்றி ஈட்டிய 'நேச நாடுக'ளான அமெரிக்காவும் சோவியத் ஒன்றியமும் கொரியாவைத் தத்தமது செல்வாக்குப் பகுதிகளாகப் பிரித்துக்கொண்டன.
# வெலிக்கடை சிறைச்சாலைப் படுகொலைகள்


**வெலிக்கடை சிறைச்சாலைப் படுகொலைகள்** ஜூலை 1983 இல் இலங்கையில் இலங்கைத் தமிழர்களுக்கெதிராக இடம்பெற்ற கறுப்பு ஜூலை வன்முறை நிகழ்வுகளின் போது இடம்பெற்ற உச்சக்கட்ட நிகழ்வைக் குறிக்கும். இதன் போது மொத்தம் 53 தமிழ் அரசியல் கைதிகள் கொழும்பின் அதிஉயர் பாதுகாப்பு சிறைச்சாலையில் சக சிங்களக் கைதிகளால் குத்தியும் வெட்டியும் படுகொலை செய்யப்பட்டனர்.. இப்படுகொலை நிகழ்வில் எவரும் இதுவரையில் குற்றஞ்சாட்டப்பட்டுத் தண்டிக்கப்படவில்லை.  

## வரலாறு
இப்படுகொலை நிகழ்வானது இரண்டு வெவ்வேறு நாட்களில் நடைபெற்றது. இரண்டும் கொழும்பில் அதியுயர் பாதுகாப்பு சிறைச்சாலையான வெலிக்கடையில் இடம்பெற்றன. முதலாவது படுகொலை ஜூலை 25, 1983 இல் 35 தமிழ்க் கைதிகள் சக சிங்களக் கைதிகளினால் கத்தி மற்றும் வாள்களினாலும் பொல்லுகளினாலும் குத்திக் கொல்லப்பட்டனர். இரண்டாவது நிகழ்வு இரண்டு நாட்களின் பின்னர் ஜூலை 28ம் திகதி இடம்பெற்றது. இதில் 18 பேர் வெட்டிக் கொல்லப்பட்டனர்..  

வெலிக்கடைச் சிறைச்சாலையானது A, B, C, D என நான்கு குறுக்கு வடிவில் அமைக்கப்பட்ட பிரிவுகளைக் கொண்டது. இவற்றில் A3 B3 C3 மற்றும் D3 என்பன சிறைச்சாலையில் கீழ்ப் பகுதியில் உள்ளன. B3, C3 மற்றும் D3 இல் இருந்த அனைவரும் தமிழ் அரசியல் கைதிகளாவர். A3 இல் இருந்தவர்கள் அனைவரும் பயங்கரக் குற்றங்கள் சுமத்தப்பட்ட சிங்களக் கைதிகள்.  

இப்படுகொலை நிகழ்வில் தப்பிப் பிழைத்தவர்களின் வாக்குமூலத்தின்படி சிறைச்சாலை அதிகாரிகளே அறைக்கதவுகளின் திறப்புகளை சிங்களக் கைதிகளுக்கு கொடுத்ததாக தெரிவித்தனர். ஆனால் சிறை அதிகாரிகளின் கூற்றுப்படி, சிங்களக் கைதிகள் தம்மிடம் இருந்து திறப்புகளைக் களவெடுத்ததாகத் தெரிவித்தனர்.  

## கொல்லப்பட்ட முக்கியத் தலைவர்கள்
- குட்டிமணி
- தங்கத்துரை
- ஜெகன்
# விக்கிப்பீடியா:ஆண்டு நிறைவுகள்/சூலை 26


**சூலை 26**: லைபீரியா (1847), மாலைதீவு (1965) - விடுதலை நாள்  
- 1509 &ndash; விஜயநகரப் பேரரசராக **கிருஷ்ணதேவராயன்** (படம்) முடிசூடினார்.
- 1848 &ndash; மாத்தளை கிளர்ச்சி: இலங்கையில் பிரித்தானியருக்கு எதிராக வீரபுரன் அப்பு தலைமையில் கிளர்ச்சி வெடித்தது. வீரபுரன் அப்பு கைது செய்யப்பட்டு ஆகத்து 8 இல் தூக்கிலிடப்பட்டார்.
- 1953 &ndash; பனிப்போர்: கியூபாவில் *மொன்காடா இராணுவத் தளம்* மீது பிடெல் காஸ்ட்ரோ தலைமையில் புரட்சியாளர்கள் மேற்கொண்ட தாக்குதல் முறியடிக்கப்பட்டது. கியூபப் புரட்சி ஆரம்பமானது.
- 1957 &ndash; இலங்கைப் பிரதமர் எஸ். டபிள்யூ. ஆர். டி. பண்டாரநாயக்காவுக்கும் இலங்கைத் தமிழரசுக் கட்சித் தலைவர் தந்தை செல்வாவிற்கும் இடையே ஒப்பந்தம் கையெழுத்திடப்பட்டது..
- 1999 &ndash; கார்கில் போர் அதிகாரபூர்வமாக முடிவுக்கு வந்தது.
- 2008 &ndash; இந்தியாவின் அகமதாபாத் நகரில் இடம்பெற்ற தொடர் குண்டுவெடிப்புகளில் 56 பேர் உயிரிழந்தனர், 200 பேர் வரை காயமடைந்தனர்.
**மு. இராகவையங்கார்** (பி.&nbsp;1878) **க. சொர்ணலிங்கம்** (இ.&nbsp;1982) **யூ. ஆர். ஜீவரத்தினம்** (இ.&nbsp;2000)
# எறிகணை

**எறிகணை** (*shell*) என்பது ஏவப்படும் ஒரு வெடிபொருள். வெடிமருந்து கொண்டதாக வெடித்துப் பாதிப்பை ஏற்படுத்துவதாக உள்ளது. ஆட்டிலரி, டாங்கிகள், போர்க்கப்பல்கள் போன்றவற்றால் ஏவப்படுகிறது.  

வெடிக்கும் எறிகணைகள் 16 ஆம் நூற்றாண்டின் நடுப்பகுதிக்குப் பின்பே அறிமுகமாகின. 1823 இல் வெடிக்கும் எறிகணைகளை ஏவக்கூடிய துப்பாக்கி கண்டுபிடிக்கப்பட்டது. 1840களில் பல கடற்படைகள் இதனைப் பயன்படுத்தத் தொடங்கின. இதனால் மரத்தாலான கப்பல்கள் மதிப்பிழந்தன. கப்பல் உற்பத்தியில் இரும்பு பயன்படுத்தப்படத் தொடங்கியது.  

## ஈழப்போரில் எறிகணைகள்
இலங்கையில் இடம்பெற்ற உள்நாட்டுப் போரில் இலங்கை இராணுவத்தினராலும், இந்திய அமைதிப் படையினராலும் எறிகணைகள் வடக்கு, கிழக்கு மாகாணங்களில் பரவலாகப் பயன்படுத்தப்பட்டன. தாக்குதல்களில் பல்லாயிரக்கணக்கானோர் உயிரிழந்தனர். இலட்சக்கணக்கானோர் தமது இருப்பிடங்களை விட்டு இடம்பெயர்ந்தனர்.
# கோட்புலி நாயனார்



“அடல் சூழந்த வேல் நம்பி கோட்புலிக்கும் அடியேன்” – திருத்தொண்டத் தொகை  

கோட்புலிநாயனார் என்பவர் சைவ சமயத்தவர்களால் பெரிதும் மதிக்கப்படும் அறுபத்து மூன்று நாயன்மார்களில் ஒருவர் ஆவார்.இவர் கோட்புலிநாயனார் சோழநாட்டிலே திருநாட்டியத்தான்குடியில் சோழிய வேளாளர் மரபில் தோன்றினார். இந்நாயனார் நம்பியாரூரைத் தம் ஊருக்கு எழுந்தருளுமாறு வேண்ட, அவர் இசைந்துவர எதிர்கொண்டு அழைத்துத் தம் மாளிகையிற் சிறப்போடு பூசனையாற்றித் தம் மகளிர் இருவரையும் அடிமைகொள்ளுமாறு அர்ப்பணித்தார். அவர் தம் அர்ப்பணம் நம்பியாரூரரை அம்மகளிரின் ‘அப்பானா’க முறைமை கொண்டு சிங்கடியப்பன், வனப்பகைஅப்பன் எனத் தம்மைக் கூறிக்கொள்ளுமளவிற்கு நம்பியாரூரரை இரங்கச்செய்தது.  

சோழ சேனாதிபதியாக அதிகாரம் புரிந்த இவர் பகை நாடுகளைப் போரில் வென்று புகழுடன் விளங்கினார். அரசனிடம் பெற்ற சிறப்பின் வளங்களை எல்லாம் சிவன் கோயிலில் திருவமுதுபடி பெருகச் செய்யும் திருப்பணிக்காக்கி அதனையே பன்னெடுநாள் செய்தனர். அந்நாளில் அவர் அரசனது போரினை மேற்கொண்டு பகைவர் மேற் செல்ல நேர்ந்தது. அப்பொழுது தாம் திரும்பி வரும் வரையில் சிவனுக்கமுது படிக்காகும் நெல்லினைக் கூடுகட்டி வைத்துத், தம் சுற்றத்தாரை நோக்கி ‘இறைவர்க்கு அமுது படிவைத்துள்ள இந்நெல்லை எடுத்தல் கூடாது. திருவிரையாக்கலி என்னும் ஆணை’ எனத் தனித்தனியே ஒவ்வொருவரிடமும் சொல்லிச் சென்றார். சில நாளிலே நாட்டிற் கடும் பஞ்சம் வந்தது. பசியால் வருந்திய சுற்றத்தார்கள் ‘நாம் உணவின்றி இறப்பதைவிட இறைவர்க்கு வைத்த நெல்லைக் கொண்டாகிலும் பிழைத்து உயிர் தாங்கியிருந்து பின்னர் குற்றந்தீரக் கொடுத்துவிடும் என்று நெற்கூட்டைத் திறந்து நெல்லைச் செலவழித்தனர். அரசருடைய பகைவரைப் போர் முனையில் வென்று அரசனிடம் நிதிக்குவை பெற்று மீண்ட கோட்புலியார், தம் சுற்றத்தார் செய்த தீமையை உணர்ந்து அவர்கள் அறியாத வகையில் அவர்களைத் தண்டிக்க நினைத்தார். தம் மாளிகையை அடைந்து. ‘தம் சுற்றத்தார்க்கெல்லாம் ஆடையணிகலன்கள் கொடுக்க அவர்களை அழைத்து வாருங்கள்’ என்று அவர்களை அழைத்து அவர்கள் எவரும் ஓடிவிடாதபடி வாயிலிற் காவலனை நிறுத்தி வைத்தார். ‘சிவ ஆணையை மறுத்து அமுது படியை அழித்த மறக்கிளையை கொல்லாது விடுவேனோ? என்று கனன்று, வாளினை எடுத்துக் கொள்வாராயினர். தந்தையார், தாயார், உடன் பிறந்தவர், சுற்றத்தவர், பதியடியார்’ மற்றும் அமுது படியுண்ண இசைந்தார், இவர்களையெல்லாம் அவர்களது தீயவினைப் பாவத்தினைத் துணிப்பாராய்த் துண்டம் செய்தார். அங்கு ஒரு பசுங்குழந்தை தப்பியது. காவலாளன் ‘இக்குழவி (இக்குழந்தை) அமுதுபடி அன்னமுண்டிலது, ஒரு குடிக்கு ஒருமகன்; அருள் செய்யவேண்டும்’ என்று இறைஞ்சினார். அவ்வண்ணம் உண்டாளது முலைப்பாலினை உண்டது” என்று கூறி அதனை எடுத்து எறிந்து வாளினை வீசி இரு துணியாக விழ எற்றினார்.  

அப்போது இறைவர் வெளிப்பட்டார். உன் கைவாளினால் உறுபாசம் அறுத்த சுற்றத்தவர் தேவருலகம் முதலிய போக பூமிகளிற் புகுந்து பின்னர் நம்முலகமடைய, நீ இந்நிலையிலேயே நம்முடன் அணைக என்று அருளி மறைந்தார்.  

## நுண்பொருள்
1. இறைவரது அமுதுபடிக்கென்று அமைத்தவற்றைப் பஞ்சம் வந்து உயிர் துறக்கும் நிலை நேர்ந்த இடத்தும் நம்மவர் தீண்டுதல் பிழை.
1. விரையாக்கலி என்பது சிவன் ஆணை. இவ்வாணை பிழைத்தல் சிவத்துரோகம்.
1. அமுதுபடி அழித்தலும், சிவன் ஆணை பிழைத்தலும் ஆகிய இச்சிவத்துரோகம் இழைத்தவர்களைக் கொன்றழித்தல் பாதகமாகாது.
1. இவ்வாறு கொலை செய்தவர் அந்நிலையிலே சிவபதம் பெறுவர். இவரால் கொலை செய்யப்பட்டோரும் தீவினை தீர்ந்து சிவலோகம் பெறுவர்.
1. தம் மக்கட் செல்வத்தை நாயன்மார்க்கு அர்ப்பணித்தல் நல்லோர் ஒழுக்கம். அத்தகைய நல்லோரை நாயன்மார்கள் ஒருநாளும் மறவார்.

கோட்புலியார் குருபூசைநாள்: ஆடி கேட்டை.  

## மேலும் பார்க்க
- கோட்புலி நாயனார் அவதாரத் தலம்
# விக்கிப்பீடியா:ஆண்டு நிறைவுகள்/சூலை 27


**சூலை 27**:  
- 1890 &ndash; இடச்சு ஓவியர் **வின்சென்ட் வான் கோ** (படம்) தன்னைத்தானே சுட்டு, இரண்டு நாட்களின் பின்னர் இறந்தார்.
- 1921 &ndash; இயக்குநீர் இன்சுலின் இரத்தச் சர்க்கரையைக் கட்டுப்படுத்துவதாக டொராண்டோ பல்கலைக்கழக ஆய்வாளர்கள் கண்டுபிடித்தனர்.
- 1955 &ndash; இலண்டனில் இருந்து இசுதான்புல் சென்று கொண்டிருந்த 'எல் அல்' விமானம் பல்கேரியாவின் வான் பரப்பில் சுட்டு வீழ்த்தப்பட்டதில், அனைத்து 58 பயணிகளும் உயிரிழந்தனர்.
- 1975 &ndash; விடுதலைப்புலிகளின் முதலாவது ஆயுதத் தாக்குதல் நடத்தப்பட்டது. யாழ்ப்பாண மாநகர முதல்வர் அல்பிரட் துரையப்பா சுட்டுக் கொல்லப்பட்டார்.
- 1983 &ndash; கறுப்பு யூலை: கொழும்பு வெலிக்கடை சிறையில் இடம்பெற்ற இரண்டாம் கட்ட படுகொலைகளில் 18 தமிழ்க் கைதிகள் கொடூரமாகக் கொலை செய்யப்பட்டனர்.
- 2002 &ndash; உக்ரைனில் வான் களியாட்ட நிகழ்ச்சியின் போது சுகோய் எஸ்.யு-27 போர் விமானம் மக்களின் மீது வீழ்ந்ததில் 85 பேர் உயிரிழந்தனர்.
**தேசிக விநாயகம்பிள்ளை** (பி.&nbsp;1876) **சோமசுந்தர பாரதியார்** (பி.&nbsp;1879) **ஆ. ப. ஜெ. அப்துல் கலாம்** (இ.&nbsp;2015)
# சன்னியாச உபநிடதங்கள்

உபநிடதம் என்று பெயர் கொண்ட இந்து சமய (வடமொழி) வேத நூல்களில் 108 உபநிடதங்களை ராமபிரான் ஆஞ்சனேயருக்குக் கற்பித்தார் என்று முக்திகோபநிஷத்து என்ற உபநிடதம் சொல்கிறது. இவ்வுபநிடதங்களின் பகுப்புகளில் **சன்னியாச உபநிடதங்கள்** என்ற பகுப்பில் 17 உபநிடதங்கள் உள்ளன. அவைகளின் பட்டியல் கீழே கொடுக்கப்பட்டுள்ளது.  

### பட்டியல்

:ரிக் வேதத்தைச் சார்ந்தவை **ஒன்று**:  

::* நிர்வாணம்  

: கிருஷ்ண யஜுர்வேதத்தைச் சார்ந்தவை **மூன்று**:  

::* அவதூதம்  
::* கடருத்ரம்  
::* பிரம்மம்  

: சுக்ல யஜுர்வேதத்தைச் சார்ந்தவை **ஆறு**:  

::* ஜாபாலம்  
::* துரீயாதீதம்  
::* பரமஹம்ஸம்  
::* பிக்ஷுகம்  
::* யாஞ்ஞவல்க்யம்  
::* சாட்யாயணி  

: சாம வேதத்தைச் சார்ந்தவை **நான்கு**:  

::* ஆருணேயம்  
::* குண்டிகம்  
::* மைத்ரேயீ  
::* ஸன்னியாஸம்  

: அதர்வண வேதத்தைச் சார்ந்தவை **மூன்று**:  

::* நாரத பரிவ்ராஜகம்  
::* பரப்பிரம்மம்  
::* பரமஹம்ஸ பரிவ்ராஜகம்
# சாமானிய வேதாந்த உபநிடதங்கள்

உபநிடதம் என்று பெயர் கொண்ட இந்து சமய (வடமொழி) வேத நூல்களில் 108 உபநிடதங்களை ராமபிரான் ஆஞ்சனேயருக்குக் கற்பித்தார் என்று முக்திகோபநிஷத்து என்ற உபநிடதம் சொல்கிறது. இவ்வுபநிடதங்களின் பகுப்புகளில் **சாமானிய வேதாந்த உபநிடதங்கள்** என்ற பகுப்பில் 24 உபநிடதங்கள் உள்ளன. அவைகளின் பட்டியல் கீழே கொடுக்கப்பட்டுள்ளது.  

## பட்டியல்

:ரிக் வேதத்தைச் சார்ந்தவை **மூன்று**:  

::* ஆத்மபோதம்  
::* கௌஷீதகீ  
::* முத்கலம்  

: கிருஷ்ண யஜுர்வேதத்தைச் சார்ந்தவை **ஒன்பது**:  
::* அக்ஷி  
::* ஏகாக்ஷரம்  
::* கர்ப்பம்  
::* பிராணாக்னிஹோத்ரம்  
::* சுவேதாசுவதரம்  
::* சாரீரகம்  
::* சுகரகசியம்  
::* ஸ்கந்தம்  
::* ஸர்வஸாரம்  

: சுக்ல யஜுர்வேதத்தைச் சார்ந்தவை **ஆறு**:  
::* அத்யாத்மம்  
::* நிராலம்பம்  
::* பைங்களம்  
::* மந்த்ரிகா  
::* முக்திகம்  
::* ஸுபாலம்  

: சாம வேதத்தைச் சார்ந்தவை **நான்கு**:  
::* மஹத்  
::* மைத்ராயணீ  
::* வஜ்ரஸூசி  
::* சாவித்ரீ  

: அதர்வண வேதத்தைச் சார்ந்தவை **இரண்டு**:  
::* ஆத்மா  
::* சூர்யம்
# சத்தியம் சினிமா (சென்னை)

**சத்தியம் சினிமா** என்பது சென்னையில் உள்ள ஒரு திரையரங்கம். இது இந்தியாவில் மிகப் பெரிய திரையரங்கம். இத்திரையரங்கத்தின் கொள்திறன் 2527 பேர்.  

## விவரம்

| சத்தியம் | 948 | Rs. 120 | Rs. 100 | Rs. 90 |  |
| --- | --- | --- | --- | --- | --- |
| சாந்த்தம் | 568 | Rs. 90 | Rs. 75 | - |  |
| ஷ்றி | 419 | Rs. 90 | Rs. 75 | - |  |
| ச்டுடியொ 5 | 148 | Rs. 95 | Rs. 90 | - |  |
| சீசன்ஸ் | 260 | Rs. 120 | - | - |  |
| 6 டிக்ரீஸ் | 184 | Rs. 120 | - | - | } |
# விக்கிப்பீடியா:ஆண்டு நிறைவுகள்/சூலை 28


**சூலை 28**: உலகக் கல்லீரல் அழற்சி நாள்  
- 1540 &ndash; இங்கிலாந்தின் எட்டாம் என்றி மன்னரின் ஆணைப்படி முதலமைச்சர் தோமசு குரொம்வெல் நாட்டுத்துரோகக் குற்றஞ்சாட்டப்பட்டு தூக்கிலிடப்பட்டார். அதே நாளில் என்றி, கத்தரீனை தனது ஐந்தாவது மனைவியாக மணந்தார்.
- 1868 &ndash; ஆபிரிக்க அமெரிக்கர்களுக்குக் குடியுரிமை வழங்கும் சட்டமூலம் ஐக்கிய அமெரிக்க அரசியலமைப்பில் சேர்க்கப்பட்டது.
- 1914 &ndash; செர்பியா மீது ஆத்திரியா-அங்கேரி போர் தொடுத்ததை அடுத்து, முதலாம் உலகப் போர் ஆரம்பமானது.
- 1945 &ndash; அமெரிக்கப் போர் விமானம் ஒன்று **எம்பயர் ஸ்டேட் கட்டிடத்தின்** (படம்) 79ம் மாடியில் தவறுதலாக மோதியதில் 14 பேர் உயிரிழந்தனர், 26 பேர் காயமடைந்தனர்.
- 1972 &ndash; இந்தியா-பாக்கித்தான் அரசுகளுக்கிடையே சிம்லா ஒப்பந்தம் கையெழுத்திடப்பட்டது.
- 1976 &ndash; சீனாவில் டங்சான் நகரில் இடம்பெற்ற 8.2 அளவு நிலநடுக்கத்தில் 242,769 பேர் உயிரிழந்தனர், 164,851 பேர் காயமடைந்தனர்.
- 2005 &ndash; ஐரியக் குடியரசுப் படை வட அயர்லாந்தில் தனது 30 ஆண்டுகால ஆயுதப் போராட்டத்தை முடிவுக்குக் கொண்டு வருவதாக அறிவித்தது.
**ஏ. வி. மெய்யப்பன்** (பி.&nbsp;1907) **சா. கணேசன்** (இ.&nbsp;1982) **கா. ஸ்ரீ. ஸ்ரீ** (இ.&nbsp;1999)
# களுத்துறை சிறைச்சாலைப் படுகொலைகள்


**களுத்துறை சிறைச்சாலைப் படுகொலைகள்** டிசம்பர் 12, 1997, இலங்கையில் களுத்துறை நகரில் உள்ள உயர் பாதுகாப்பு சிறைச்சாலையில் இடம்பெற்றன. மூன்று இலங்கைத் தமிழ் அரசியற் கைதிகள் அதே சிறைச்சாலையில் சிறை வைக்கப்படிருந்த சிங்களக் கைதிகளினால் வெட்டிக் கொல்லப்பட்டனர். இந்நிகழ்வில் சம்பந்தப்பட்ட எவரும் இதுவரையில் தண்டிக்கப்படவில்லை.  

இப்படுகொலைகள் இடம்பெற்ற வேளை இச்சிறைச்சாலையில் மொத்தம் 137 தமிழர்கள் தடுத்து வைக்கப்பட்டிருந்தனர். இவர்களில் மூவர் டிசம்பர் 12 ம் தேதி பிப 1:00 மணிக்கு வார்ட் D ற்கு முன்பாக சிங்களக் கைதிகளினால் வெட்டிக் கொல்லப்பட்டனர். இந்நிகழ்வு நடந்த வேளையில் சிறை அதிகாரிகள் எந்நடவடிக்கையும் எடுக்கவில்லை என்றும் அவர்களே வார்ட் D ஐத் திறந்து விட்டனர் என்றும் சொல்லப்படுகிறது. அவர்களின் முன்னாலேயே தமிழர்கள் மூவரும் வெட்டிக் கொலை செய்யப்பட்டனர் எனவும் தப்பியவர்களின் வாக்குமூலத்தில் தெரிவிக்கப்பட்டது.
# பிந்துனுவேவா படுகொலைகள்


**பிந்துனுவேவா படுகொலைகள்** (*Bindunuwewa massacre*) அல்லது **பிந்துனுவேவா சிறைச்சாலைப் படுகொலைகள்** என்பது இலங்கையில் மத்திய மாகாணத்தில் பிந்துனுவேவா என்ற இடத்தில் தடுப்பு முகாமில் தடுத்து வைக்கப்பட்டிருந்த இலங்கைத் தமிழ் அரசியல் கைதிகள் 27 பேர் அக்டோபர் 25, 2000ம் ஆண்டில் சிங்கள கும்பல் ஒன்றினால் கொலை செய்யப்பட்ட நிகழ்வைக் குறிக்கும். இத்தாக்குதலால் மேலும் 14 பேர் காயமடைந்தனர்.  

## பின்னணி
தமிழீழ விடுதலைப் புலிகளின் ஆதரவாளர்கள் மற்றும் பங்காளர்கள் குறிப்பாக வயதில் குறைந்த இளைஞர்கள் கைது செய்யப்பட்டு பிந்துனுவேவா தடுப்பு முகாமில் தடுத்து வைக்கப்பட்டிருந்தனர். இம்முகாம் இலங்கை தலைநகர் கொழும்பிற்குக் கிழக்கே சுமார் 200 கி.மீ. தூரத்தில் உள்ளது. மற்றும் இது மிகவும் பாதுகாப்புக் குறைவான ஒரு முகாம் ஆகும்.  

## படுகொலை
2000, அக்டோபர் 25 அதிகாலையில் தடுப்பு முகாமின் சுற்றுப் புறத்தில் இருந்த சிங்களக் கிராம மக்கள் சில நூற்றுக்கணக்கானோர் கத்திகள், வாள், பொல்லுகள் எடுத்துக்கொண்டு முகாமிற்குள் அத்துமீறி நுழைந்து அங்கு உறக்கத்தில் ஆழ்ந்திருந்த தமிழர்களை வெட்டிக் கொன்றனர். சிலர் உயிருடன் எரிக்கப்பட்டனர். இந்நிகழ்விற்கு முதல் நாளே அம்முகாமில் நிலை கொண்டிருந்த இலங்கை இராணுவத்தினர் அங்கிருந்து அகற்றப்பட்டிருந்தனர். இதற்கான காரணம் தெரிவிக்கப்படவில்லை. அத்துடன் படுகொலைகள் இடம்பெற்ற பொழுது பாதுகாப்பிற்கென நிறுத்தப்பட்டிருந்த காவற்துறையினர் அதனைத் தடுப்பதற்கு எந்த வித முயற்சியும் எடுக்கவில்லை.  

## இலங்கை அரசின் நிலைப்பாடு
தடுத்து வைக்கப்பட்டிருந்த தமிழர்களே முதலில் கலவரத்தில் ஈடுபட்டனர் என்றும் அதனைத் தடுக்க முயற்சி எடுத்த போதே இப்படுகொலைகள் நிகழ்ந்ததென்றும் தொடக்கத்தில் இலங்கை அரசு அறிவித்தது. எனினும் பின்னர் மிகவும் கோபமுற்ற நிலையில் இருந்த சிங்களவர்களை காவற்படையினரால் தடுக்க முடியவில்லை என்று கூறியது. கடமையில் இருந்த எட்டு காவற்துறையினர் குற்றவாளிகளாகக் காணப்பட்டு சிறையிலடைக்கப்பட்டாலும் பின்னர் இவர்கள் விடுவிக்கப்பட்டனர்.
# 1939


**1939** (**MCMXXXIX**) ஒரு ஞாயிற்றுக்கிழமையில் ஆரம்பமான ஒரு சாதாரண கிரிகோரியன் ஆண்டு ஆகும்.  

: சியாம் நாடு தாய்லாந்து எனப் பெயர் மாற்றம் பெற்றது]]  
## நிகழ்வுகள்
- ஜனவரி 13 - அவுஸ்திரேலியாவில் விக்டோரியா மாநிலத்தில் இடம்பெற்ற காட்டுத்தீயில் 71 பேர் கொல்லப்பட்டனர்.
- ஜனவரி 24 - சிலியில் இடம்பெற்ற நிலநடுக்கத்தில் 30,000 பேர் கொல்லப்பட்டனர்.
- மார்ச் 3 - பம்பாயில் மகாத்மா காந்தி அந்நிய ஆட்சிக்கெதிராக உண்ணாநோன்பினைத் துவங்கினார்.
- மே 3 - நேதாஜி சுபாஷ் சந்திர போஸ் அகில இந்திய ஃபார்வேர்ட் புளொக் கட்சியை ஆரம்பித்தார்.
- மே 16 - திருச்சி வானொலி நிலையம் துவங்கப்பட்டது
- ஜூன் 24 - சியாம் நாட்டின் பெயர் தாய்லாந்து என மாற்றப்பட்டது.
- ஜூலை 8 - மதுரை மீனாட்சி சுந்தரேசுவரர் கோயிலில் பசும்பொன் முத்துராமலிங்கத் தேவரின் ஒத்துழைப்போடு அரிசனங்களின் ஆலயப் பிரவேசம் அமைதியாக நடந்தது.
- ஆகஸ்ட் 17 - வைசார்ட் ஒஃப் ஓஸ் (*The Wizard of Oz*), முதற்தடவையாக நியூ யோர்க் நகரில் காண்பிக்கப்பட்டது.
- ஆகஸ்ட் 23 - ஸ்டாலினும் ஹிட்லரும் கிழக்கு ஐரோப்பாவை (பின்லாந்து, எஸ்தோனியா, லாத்வியா, கிழக்கு போலந்து ஆகியன சோவியத் ஒன்றியத்துக்கும், லித்துவேனியா, மேற்கு போலந்து ஆகியன ஜேர்மனிக்கும்) தமக்குள் பிரிப்பதற்கு உடன்பட்டனர்.
- செப்டம்பர் 1 - ஜெர்மனி போலந்தை ஆக்கிரமித்தது. இரண்டாம் உலகப் போர் ஆரம்பித்தது.
- செப்டம்பர் 3 - பிரான்ஸ், அவுஸ்திரேலியா, ஐக்கிய இராச்சியம் ஆகியன ஜேர்மனி மீது போரை அறிவித்தன்.
- செப்டம்பர் 4 - நேபாளம் ஜேர்மனி மீது போரை அறிவித்தது.
- செப்டம்பர் 5 - ஐக்கிய அமெரிக்கா போர் தொடர்பாக தனது நடுநிலையை அறிவித்தது.
- செப்டம்பர் 6 - தென்னாபிரிக்கா ஜேர்மனி மீது போரை அறிவித்தது.
- செப்டம்பர் 10 - கனடா ஜேர்மனி மீது போரை அறிவித்தது.
- செப்டம்பர் 17 - சோவியத் ஒன்றியம் போலந்தின் மீது படையெடுத்து கிழக்குப் பகுதியைப் பிடித்தது.
- செப்டம்பர் 27 - வார்சா ஜேர்மனியிடம் சரணடைந்தது.
- டிசம்பர் 27 - துருக்கியில் நிலநடுக்கம் ஏற்பட்டதில் 30,000 பேர் கொல்லப்பட்டனர்.

## பிறப்புகள்
- மே 20 - பாலுமகேந்திரா, தமிழ்த் திரைப்பட இயக்குநர் (இ. 2014)

## இறப்புகள்

## நோபல் பரிசுகள்
- இயற்பியல் - ஏர்னெஸ்ட் லோரன்ஸ் (*Ernest Orlando Lawrence*)
- வேதியியல் - *Adolf Friedrich Johann Butenandt*, *Leopold Ruzicka*
- மருத்துவம் - *Gerhard Domagk*
- இலக்கியம் - *Frans Eemil Sillanpää*
- அமைதி - வழங்கப்படவில்லை
# 1920கள்


**1920கள்** என்றழைக்கப்படும் பத்தாண்டு காலம் 1920ஆம் ஆண்டு துவங்கி 1929-இல் முடிவடைந்தது. இப்பத்தாண்டுகளில் முக்கிய நிகழ்வாக சோவியத் ஒன்றியத்தில் அக்டோபர் புரட்சியின் பின்னர் கம்யூனிசத்தின் வளர்ச்சி, போல்ஷெவிக்குகளின் புதிய பொருளாதாரத் திட்டம் (1921 - 1928) போன்றவற்றைக் குறிப்பிடலாம். இப்பத்தாண்டுகளிலேயே கம்யூனிசக் கொள்கைக்கெதிரான பாசிசக் கொள்கை மற்றைய ஐரோப்பிய நாடுகளில் பரவத் தொடங்கியது.  

## நுட்பம்
- முதலாவது தொலைக்காட்சி 1925 இல் அறிமுகமாகியது. 1928இல் *John Logie Baird* என்பவர் முதலாவது வர்ணத் தொலைக்காட்சிப் பெட்டியை அறிமுகப்படுத்தினார்.
- 1926 இல் ஒலியுடன் கூடிய முதலாவது திரைப்படம் *Don Juan* வெளியிடப்பட்டது.
- 1927 இல் முதலாவது முழு நீள பேசும் திரைப்படம் *Lights of New York* வெளிவந்தது.

## அறிவியல்
- இன்சுலீன் 1921-1922 இல் கண்டுபிடிக்கப்பட்டது.
- பெனிசிலின் (1928) இல் கண்டுபிடிக்கப்பட்டது.

## அரசியல்
- கம்யூனிசம் வளர்ச்சி கண்டது.
- அயர்லாந்து: விடுதலைப் போர் (1919-1921), உள்நாட்டுப் போர் (1922-23)
- துருக்கி - விடுதலைப் போர்
# விக்கிப்பீடியா:ஆண்டு நிறைவுகள்/சூலை 29


**சூலை 29**:  
- 1818 &ndash; பிரெஞ்சு இயற்பியலாளர் பிரெனெல் புகழ்பெற்ற "ஒளியின் விளிம்பு விளைவு பற்றிய தனது குறிப்புகளை" வெளியிட்டார்.
- 1907 &ndash; சேர் பேடன் பவல் இங்கிலாந்தில் சாரணர் இயக்க முகாம் ஒன்றைத் திறந்து வைத்தார். இதுவே சாரணர் இயக்கத்தை ஆரம்பிக்க முதற் படியாக இருந்தது.
- 1948 &ndash; இரண்டாம் உலகப் போர் காரணமாக 12 ஆண்டுகளாக இடைநிறுத்தி வைக்கப்பட்டிருந்த ஒலிம்பிக் போட்டிகள் இலண்டனில் ஆரம்பமாயின.
- 1967 &ndash; வெனிசுவேலாவின் 400ம் ஆண்டு நிறைவு நாள் கொண்டாட்டங்களின் நான்காம் நாளில் கரகஸ் நகரில் நிலநடுக்கம் ஏற்பட்டதில் 500 பேர் உயிரிழந்தனர்.
- 1987 &ndash; இலங்கை-இந்திய ஒப்பந்தம் கொழும்பில் கையெழுத்திடப்பட்டது. இதனையடுத்து இடம்பெற்ற மரியாதை அணிவகுப்பின் போது இலங்கை இராணுவத்தினன் ஒருவனால் இந்தியப் பிரதமர் **ராஜீவ் காந்தி** (படம்) துப்பாக்கியால் தலையில் குத்தப்பட்டுக் காயம் அடைந்தார்.
- 1999 &ndash; இலங்கையின் வழக்கறிஞரும் நாடாளுமன்ற உறுப்பினருமான நீலன் திருச்செல்வம் தற்கொலைக் குண்டுவெடிப்பில் படுகொலை செய்யப்பட்டார்.
**பி. சா. சுப்பிரமணிய சாத்திரி** (பி.&nbsp;1890) **வி. சீ. கந்தையா** (பி.&nbsp;1920) **கருமுத்து தியாகராசர்** (இ.&nbsp;1974)
# நேச நாயனார்



:“மன்னியசீர் மறைநாவன் நின்றவூர் பூசல்  
:வரிவளையாள் மானிக்கும் நேசனுக்கு மடியேன்” – திருத்தொண்டத்தொகை.  

**நேச நாயனார்** என்பவர் சைவ சமயத்தவர்களால் பெரிதும் மதிக்கப்படும் அறுபத்து மூன்று நாயன்மார்களில் ஒருவர் ஆவார். நல் ஒழுக்கம் உடைய பெரியோர்கள் நிலைபெற வாழும் காம்பீலி என்னும் பழம்பதி (தொன்மையான இடம்) ஒன்றுண்டு. அதில் அறுவையார் குலத்தில் செல்வம் மிக்க குடியில் வந்தவர் **நேசர்** என்பவர். அவர் இடையறாது சிவனடியார்களைப் போற்றி வந்தார். ஒரு போதும் சிவனடிச் சிந்தை மறவார். வாக்கினால் திருவைந்தெழுத்து ஓதுவதையும் மறவார். தமது மரபின் கைத்தொழிலைச் சிவனடியார்களுக்காகவே செய்துவந்தார். உடையும், கீழ்கோவணமும் நெய்து அடியார்களுக்கு இடைவிடாது நாளும் அவர் வேண்டியமுறையால் ஈந்து வந்து சிவனடி நிழல் சேர்ந்தார்.  

## நுண்பொருள்
1. சிவனடியார்களுக்கு உடை உதவுதல் சிறந்த சிவத்தொண்டு

நேசநாயனார் குருபூசை நாள்: பங்குனி உரோகிணி.
# தாமரைத்தீவான்


**தாமரைத்தீவான்** (பி. ஜூலை 24, 1932) என்ற புனைபெயர் கொண்ட சோமநாதர் இராசேந்திரம் இலங்கை திருகோணமலையைச் சேர்ந்த எழுத்தாளர், கவிஞர். பத்தாயிரத்துக்கு மேற்பட்ட பாடல்களைப் படைத்துள்ளார்.  

## வாழ்க்கைக் குறிப்பு
திருகோணமலையின் தென்கிழக்கிலே 12 மைல் தொலைவில் உள்ள தாமரைவில் என்ற பழந்தமிழ்ச் சிற்றூரில் சோமநாதர் - முத்துப்பிள்ளை தம்பதியினருக்கு ஐந்தாவது பிள்ளையாகப் பிறந்தவர் தாமரைத்தீவான். தனது ஆரம்பக்கல்வியை தாமரைவில் றோமன் கத்தோலிக்க தமிழ்க் கலவன் பாடசாலையில் பயின்றவர் பின்னர் மூன்றாம் தரத்திலிருந்து மூதூரில் தங்கியிருந்து அங்குள்ள மூதூர் அர்ச் அந்தோனியார் பாடசாலையில் கல்வி பயின்றார்.  

1952 இல் மட்டக்களப்பு ஆசிரிய பயிற்சிக் கலாசாலையில் படித்து பயிற்சி பெற்ற ஆசிரியரானார். ஆரம்பத்தில் திரிகோணமலை யோசப் கல்லூரியிலும் (1954), பின்னர் பதுளை கந்தே கெதற (1955 முதல்), கந்தளாய் (1961 முதல்), ஈச்சந்தீவு (1963 முதல்) பின்னர் திருகோணமலை உப்பாறு றோமன் கத்தோலிக்க தமிழ் கலவன் பாடசாலை (1968) ஆகிய பாடசாலைகளில் ஆசிரியராகப் பணியாற்றினார். 1972 முதல் 1987 இல் ஓய்வு பெறும் வரையில் அதிபராகப் பணியாற்றினார்.  

## இலக்கியப் பணி
இளம் வயதிலேயே கவிதைகள் எழுதத் தொடங்கினார். 1956 இல் சுதந்திரன் பத்திரிகையில் இவரது முதலாவது கவிதை பிரசுரமானது. அதனைத் தொடர்ந்து வீரகேசரி, தினகரன், சிந்தாமணி ஆகிய பத்திரிகைகளிலும் சுடர், தமிழ் உலகம், சர்வதேச தமிழர் முதலிய சஞ்சிகைகளிலும் எழுதினார். திருமலை மாவட்டத்தில் பல கவியரங்குகளில் கவிதை பாடி சிறந்த கவியரங்கக் கவிஞராகவும் அறியப்பட்டார்.  

## வெளிவந்த கவிதைத் தொகுப்புகள்
- *பிள்ளைமொழி*
- *கீறல்கள்*
- *கட்டுரைப்பத்து*
- *போரும் பெயர்வும்*
- *ஐம்பாலைம்பது*
- *வள்ளுவர் அந்தாதி*
- *சிறு விருந்து*
- *சோமம்*
- *என்பா நூறு*
- *உணர் - உரை*

## விருதுகள்
- 2001 ஆம் ஆண்டு வடக்கு - கிழக்கு மாகாண கல்வி மற்றும் பண்பாட்டு அலுவல்கள் அமைச்சு நடத்திய தமிழ் இலக்கிய விழாவில் தாமரைத்தீவான் *ஆளுநர் விருது* வழங்கிக் கௌரவிக்கப்பட்டார்.
- இலங்கை அரசாங்கத்தின் கலாசார அமைச்சு 2005 ஆம் ஆண்டில் கலாபூசணம் விருது வழங்கிக் கௌரவித்தது.

- ஞாயிறு தினக்குரல் (29 ஜூலை 2007)
# விக்கிப்பீடியா:ஆண்டு நிறைவுகள்/சூலை 30


**சூலை 30**: வனுவாட்டு - விடுதலை நாள் (1980)  
- 1626 &ndash; இத்தாலியில் நாபொலி நகரில் இடம்பெற்ற நிலநடுக்கத்தில் 10,000 பேர் உயிரிழந்தனர்.
- 1756 &ndash; கட்டிடக் கலைஞர் பிரான்செசுக்கோ ராசுத்திரெல்லி சென் பீட்டர்ஸ்பேர்க் நகரில் தாம் அமைத்த **கத்தரீன் அரண்மனை**யை (படம்) உருசிய அரசி எலிசபெத்திடம் கையளித்தார்.
- 1865 &ndash; அமெரிக்காவின் நீராவிக் கப்பல் ஒன்று கலிபோர்னியாவில் மூழ்கியதில் 225 பயணிகள் உயிரிழந்தனர்.
- 1930 &ndash; மொண்டேவீடியோ நகரில் நடைபெற்ற முதலாவது உலகக்கோப்பை காற்பந்து போட்டியில் உருகுவை அணி முதலாவது உலகக்கோப்பையை வென்றது.
- 1945 &ndash; இரண்டாம் உலகப் போர்: சப்பானிய நீர்மூழ்கிக் கப்பல் அமெரிக்காவின் கடற்படைக் கப்பலை மூழ்கடித்ததில் 883 கடற்படையினர் உயிரிழந்தனர்.
- 2012 &ndash; ஆந்திரப் பிரதேசம், நெல்லூரில் தமிழ்நாடு விரைவுவண்டி தீப்பிடித்ததில் 32 பயணிகள் உயிரிழந்தனர்.
**பின்னத்தூர் அ. நாராயணசாமி** (இ.&nbsp;1914) **மா. நன்னன்** (பி.&nbsp;1924) **குஞ்சிதம் குருசாமி** (இ.&nbsp;1961)
# வனுவாட்டு



**வனுவாட்டு** (*Vanuatu*, , பிசுலாமா: *Vanuatu*), அல்லது **வனுவாட்டு குடியரசு** (*Republic of Vanuatu*) என்பது பசிபிக் பெருங்கடலின் தெற்கே ஓசியானியாப் பகுதியில் அமைந்துள்ள ஒரு தீவு நாடு ஆகும். எரிமலைகளைக் கொண்டுள்ள இத்தீவுக்கூட்டம், ஆத்திரேலியாவுக்கு சுமார் 1,750 கி.மீ. (1090 மைல்) கிழக்கேயும், நியூ கலிடோனியாவுக்கு 500கி.மீ. (310மைல்) வட-கிழக்கேயும், பீஜிக்கு மேற்கேயும், சொலமன் தீவுகளுக்கு தெற்கேயும் அமைந்துள்ளது.  

வனுவாட்டுவில் முதலில் மெலனீசிய மக்கள் வாழ்ந்து வந்தனர். 1606 ஆம் ஆண்டில் போர்த்துக்கீச மாலுமி பெர்னான்டசு டி குயிரோசு என்பவரின் தலைமையில் எசுப்பானியக் கப்பல் இங்கு முதன் முதலில் ஐரோப்பாவில் இருந்து எஸ்பிரித்து சான்டோ என்ற மிகப் பெரிய தீவில் தரையிறங்கியது. இத்தீவுக்கூட்டத்தை குடியேற்றக்கால எசுப்பானியக் கிழக்கிந்தியாவின் ஒரு பகுதியாக அறிவித்து, இதற்கு "ஆத்திரேலியா டெல் எஸ்பிரித்து சான்டோ" (*Austrialia del Espiritu Santo*) எனப் பெயரிட்டார்.  

1880களில், பிரான்சும், ஐக்கிய இராச்சியமும் இத்தீவுக்கூட்டத்தின் ஒரு பகுதியை தமது பகுதிகளாக அறிவித்தன. 1906 ஆம் ஆண்டில் இத்தீவுக்கூட்டத்தை பிரித்தானிய-பிரெஞ்சு கூட்டுரிமை மூலம் "நியூ எபிரைட்சு" (*New Hebrides*) என்ற பெயரில் நிருவகிக்க உடன்பட்டன. 1970களில் நாட்டில் விடுதலைக்கான இயக்கம் வலுப்பெற்று 1980 ஆம் ஆண்டில் இத்தீவுக்கூட்டம் வனுவாட்டு குடியரசு என்ற பெயரில் விடுதலை அடைந்தது.  

## சொற்பிறப்பு
பல ஆத்திரோனேசிய மொழிகளில் நிலம் அல்லது வீட்டைக் குறிக்கும் "வனுவா" என்னும் சொல்லில் இருந்தும், நில் என்பதைக் குறிக்கும் *டு* என்ற சொல்லில் இருந்தும்  

## புவியியல்

வனுவாட்டு எரிமலை விளைபொருட்களாகத் தோன்றிய சுமார் 82 சிறிய தீவுகளைக் கொண்ட ஒரு Y-வடிவத் தீவுக் கூட்டம் ஆகும். இவற்றில் 65 மக்களற்ற தீவுகள் ஆகும். வட, த்னெ முனைத் தீவுகளுக்கிடையேயான தூரம் கிட்டத்தட்ட 1,300 கி.மீ. (810 மைல்) ஆகும். இரண்டு தீவுகள் (மெத்தியூ மற்றும் ஹன்டர் தீவுகள்) பிரான்சினால் நியூ கலிடோனியாவின் கூட்டிணைவில் நிருவகிக்கப்படுகிறது.  

போர்ட் விலா வனுவாட்டுவின் தலைநகரமும், மிகப்பெரிய நகரமும் ஆகும். இது எஃபாட்டே தீவில் உள்ளது. அதற்கடுத்த பெரிய நகரம் லூகன்வில் எஸ்பிரித்து சான்டோ தீவில் உள்ளது. வனுவாட்டுவின் அதியுயர் புள்ளி எஸ்பிரித்து சான்டோவில் உள்ள தப்வெமசானா மலை ஆகும். இதன் உயரம் 1,879 மீ (6,165 அடி) ஆகும்.  

வனுவாட்டுவின் மொத்தப் பரப்பளவு கிட்டத்தட்ட 12,274 சதுரகி.மீ. (4,739 சது.மைல்), இவற்றில் நிலப்பரப்பு கிட்டத்தட்ட 4,700 சதுரகி.மீ. (1,800 சதுரமைல்) ஆகும். பெரும்பாலான தீவுகள் செங்குத்தானவையாகவும், திரமற்ற மணலையும் கொண்டுள்ளன, நன்னீர் மிகக்குறைந்தளவே உள்ளன.  

வனுவாட்டுவில் பெருமளவு செயல்நிலை எரிமலைகள் காணப்படுகின்றன. பல கடலடி எரிமலைகளும் உள்ளன. 2008 நவம்பரில் 6.4 அளவு கடலடி எரிமலை வெடிப்பு இடம்பெற்றது. ஆனாலும் உயிரிழப்புகள் ஏற்படவில்லை. 1945 இலும் எரிமலை வெடிப்பு இடம்பெற்றது.
# கத்தரீன் அரண்மனை



**கத்தரீன் அரண்மனை** (ரஷ்ய மொழி: *Екатерининский дворец*) என்பது ரஷ்யாவின் சார் மன்னர்களின் கோடை கால வாழிடம் ஆகும். இவ்வரண்மனை சென் பீட்டர்ஸ்பேர்க் நகரில் இருந்து 25 கி.மீ தென்-கிழக்கே புஷ்கின் நகரில் அமைந்துள்ளது.  

## வரலாறு

ரஷ்யாவின் அரசி முதலாம் கத்தரீனாவின் வேண்டுகோளுக்கிணங்க 1717 ஆம் ஆண்டில் ஜெர்மனியக் கட்டடக் கலைஞரான *ஜொஹான்-பிரைட்றிக் பிரோன்ஸ்டீன்* என்பவர் இக்கட்டிடத்தைக் கட்டினார். பின்னர் 1743 இல் இது புதிப்பிக்கப்பட்டது. எனினும் தனது தாயாரின் இம்மாளிகை மிகவும் பழையதெனக் கருதிய அவரது மகள் எலிசபெத் அரசி கட்டிடக் கலைஞரான பார்த்தலோமியோ ராஸ்ட்ரெல்லி (*Bartolomeo Rastrelli*) என்பவரிடம் இக்கட்டிடத்தை அழித்து புதிய மாளிகை அமைக்க வேண்டினார். நான்கு வருடங்களின் பின்னர் ஜூலை 30 1756 இல் 325 மீட்டர் நீள மாளிகை புதுப் பொலிவுடன் அமைத்து முடிக்கப்பட்டது.  

இவ்வரண்மனையில் கிட்டத்தட்ட 100 கிகி தங்கத்தினால் சிலைகள் பல உருவாக்கப்பட்டன. இதன் கூரை முழுவதுமே தங்கத்தினால் ஆக்கப்பட்டதெனக் கூறுவர். மாளிகைக்கு முன்னால் அழகான பூங்கா அமைக்கப்பட்டுள்ளது.
# விக்கிப்பீடியா:ஆண்டு நிறைவுகள்/சூலை 31


**சூலை 31**:  
- 1492 &ndash; எசுப்பானியாவில் இருந்து யூதர்கள் வெளியேற்றப்பட்டனர்.
- 1658 &ndash; ஔரங்கசீப் இந்தியாவின் முகலாயப் பேரரசராக முடிசூடினார்.
- 1715 &ndash; கியூபா, அவானாவில் இருந்து எசுப்பானியா திரும்பிக் கொண்டிருந்த 12 எசுப்பானிய புதையல் கப்பல்களில், 11 கப்பல்கள் புளோரிடா கரையில் மூழ்கின. சில நூற்றாண்டுகளின் பின்னர் இவற்றின் சிதைவுகளில் இருந்து பெருமளவு புதையல் மீட்கப்பட்டன.
- 1805 &ndash; இந்திய விடுதலைப் போராட்ட வீரர் தீரன் சின்னமலை பிரித்தானிய அரசால் தூக்கிலிடப்பட்டார்.
- 1865 &ndash; உலகின் முதலாவது குற்றகலத் தொடருந்து சேவை ஆத்திரேலியா, குயின்சுலாந்து மாநிலத்தில் ஆரம்பிக்கப்பட்டது.
- 1971 &ndash; **அப்பல்லோ 15** (படம்) விண்வெளி வீரர்கள் லூனார் தரையுலவியை சந்திரனில் செலுத்தி சாதனை புரிந்தனர்.
- 2006 &ndash; பிடெல் காஸ்ட்ரோ தனது அதிகாரத்தைத் தனது சகோதரர் ராவுல் காஸ்ட்ரோவிடம் ஒப்படைத்தார்.
**செய்குத்தம்பி பாவலர்** (பி.&nbsp;1874) **மணிவண்ணன்** (பி.&nbsp;1954) **அரங்க. சீனிவாசன்** (இ.&nbsp;1996)
# வார்ப்புரு:Infobox World Heritage Site

</includeonly>  

|aboveclass = fn org  
|abovestyle = padding:0.2em;background:#ddd;  
|above = <includeonly>}}</includeonly>  

|subheaderstyle = padding-top:0;white-space:nowrap;font-size:85%;  
|subheader = <includeonly>உலக பாரம்பரிய பட்டியலில் உள்ள பெயர்</includeonly>  

|imagestyle = -top: #aaa solid;padding-top:0.4em;  
|image = |sizedefault=size=}|upright=}|alt=}}}  

|caption = } |<div>}}}</div><hr/>}}  

|headerstyle = background:#ddd;font-size:110%;  
|labelstyle = padding-:0.3em;  

|label1 = இடம்  
|data1 = }  
|label2 = வகை  
|class2 = category  
|data2 = }  
|label3 = ஒப்பளவு  
|class3 = category  
|data3 = }  
|label4 = உசாத்துணை  
|data4 =  
|label5 = <span>UNESCO region</span>  
|class5 = label  
|data5 = }  
|label6 = ஆள்கூற்று  
|data6 = }  

|header7 =  
|label8 = பொறிப்பு  
|data8 =  
|label9 = விரிவாக்கம்  
|data9 = }  
|label10 = ஆபத்தான நிலை  
|data10 = }  

| data11 = }  

|data12 =  
| }}}}  

}}<noinclude>  

</noinclude>
# திருநீலகண்ட யாழ்ப்பாண நாயனார்



**திருநீலகண்ட யாழ்ப்பாண நாயனார்** என்பவர் சைவ சமயத்தவர்களால் பெரிதும் மதிக்கப்படும் அறுபத்து மூன்று நாயன்மார்களில் ஒருவர் ஆவார். இவர் திருவெருக்கத்தம்புலியூரில் யாழின் மூலமாக இன்னிசை வளர்க்கும் பெரும்பாணர் குலத்தில் பிறந்தவர். இவர் சிவபெருமானுடைய திருப்புகழை யாழ்மூலம் இசைக்க, ஏழிசையிலும் வல்லவரான தம் மனைவியார் மதங்கசூளாமணியாருடன் சோழ நாட்டிலுள்ள திருத்தலங்களை வணங்கி பாண்டி நாட்டின் தலைநகராகிய மதுரையை அடைந்தார். அங்கு திருவாலவாய்த் திருக்கோயிலின் வாயிலை அடைந்து முன்நின்று இறைவனது புகழ்சேர் புகழ்மாலைகளை யாழிலிட்டு இசைத்துப் போற்றினார். அவ்வின்னிசையைக் கேட்டு மகிழ்ந்த ஆலவாய் இறைவர், அன்றிரவு தம் தொண்டர்க்கெல்லாம் கனவில் தோன்றித் திருநீலகண்டப் பெரும்பாணரை தமது திருமுன் கொண்டு புகும்படி பணித்தருளினார். அவ்வாறே பாணனார்க்கும் உணர்த்தியருளினார். இறைவரது விருப்பப்படி பாணர் திருவாலவாய் திருக்கோயிலுள்ள இறைவன் திருமுன் புகுந்திருந்து அவரது மெய்ப்புகழை யாழிலிட்டு இசைத்துப் போற்றினார். தரையினிற் சீதம் தாக்கில் சந்த யாழ் நரம்பு தளர்ந்து நெகிழும் என்று பாணர்க்குப் பலகை இடும்படி இறைவர் அசரீரி வாக்கினால் அருள் செய்தார். அவ்வாறே தொண்டர்கள் பாணருக்குப் பொற்பலகை இட்டனர். பாணரும் பொற்பலகையில் ஏறியமர்ந்து உமையொருபாகர் வண்ணங்களை உலகெலாம் அறிய இசைத்துப் போற்றினார்.  

ஆலாவாயிறைவரைப் போற்றி அருள் பெற்ற பெரும்பாணர் பல தலங்களையும் வழிபட்டுத் திருவாரூரரை அடைந்தார். அங்கு தமது குல மரபின்படி கோயில் வாயிலின் முன் நின்று இறைவர் புகழ்த் திறங்களை யாழில் இட்டு இசைத்தார். பாணரது இன்னிசைக்கு உவந்து ஆரூர் அண்ணலார், பாணர் உட்சென்று வழிபட, வடதிசையில் வேறொரு வாயிலை வகுத்தருளினார். பாணர் அவ்வழுயே புகுந்து ஆரூர்த் திருமூலட்டானத்து அமர்ந்த இறைவர் முன் சென்று துதித்துப் பாடி தொழுது மகிழ்ந்தார்.  

ஆளுடைய பிள்ளையாரை வணங்கும் விருப்பினராய்க் காழிப்பதியை அடைந்தார். திருஞானசம்பந்தப் பிள்ளையாருடன் சிவபெருமான் உறையும் திருத்தலங்களை வணங்கி இன்னிசைத் திருத்தொண்டு புரிந்து வந்த யாழ்ப்பாணர், தமது மனைவி மதங்கசூளாமணியாருடன் திருநல்லூர்ப் பெருமணத்தில் ஆளுடைய பிள்ளையாரின் திருமணத்தைக் கண்டு அவருடனே கூட அடியார் திருக்கூட்டத்துடன் ஈறில் பெருஞ்சோதியினுட் புகுந்து ஈறிலாப் பேரின்ப வாழ்வு பெற்றார்.
# கோபுண்டு

:*கூபுண்டு என்னும் கூகிளினால் பாவிக்கப்படும் லினக்ஸ் உடன் Not to be confused with Goobuntu, a Linux distribution used by கூகுள்.*  

**கோபுண்டு** பிரபலமான குனு/ லினக்ஸ் வழங்கலான உபுண்டு விடமிடமிருந்து வெளிவரவுள்ள கணினிகளுக்கான இயங்கு தளமாகும். இது முற்றிலும் கட்டற்ற மென்பொருட்களால் உருவாக்கப் படவுள்ளது.  

## அடிக்குறிப்புகள்

## வெளியிணைப்புகள்
- இது குறித்த உபுண்டு விகி பக்கம்
- கோபுண்டு தரவிறக்கம்
# விக்கிப்பீடியா:ஆண்டு நிறைவுகள்/ஆகத்து 1


**ஆகத்து 1**: விடுதலை நாள் - பெனின்  
- 1774 &ndash; பிரித்தானிய அறிவியலாளர் சோசப்பு பிரீசிட்லி ஆக்சிசன் வளிமத்தைக் கண்டுபிடித்தார்.
- 1800 &ndash; பெரிய பிரித்தானிய இராச்சியம், அயர்லாந்து இராச்சியம் ஆகியன பெரிய பிரித்தானியா, அயர்லாந்து ஐக்கிய இராச்சியம் என்ற பெயரில் இணைந்தன.
- 1834 &ndash; பிரித்தானியப் பேரரசில் அடிமை முறை ஒழிக்கப்பட்டது.
- 1907 &ndash; சாரணிய இயக்கத்தின் முதல் பாசறையை **பேடன் பவல்** (படம்) இங்கிலாந்தில் பிறௌன்சி தீவில் ஆரம்பித்து வைத்தார்.
- 1952 &ndash; தொடருந்து நிலையங்களில் இந்தி அழிப்புப் போராட்டத்தை தந்தை பெரியார் துவக்கி வைத்தார்.
- 1974 &ndash; சைப்பிரசை இரண்டு வலயங்களாகப் பிரிக்க ஐநா அமைதிகாக்கும் படையினருக்கு ஐக்கிய நாடுகள் பாதுகாப்பு அவை அனுமதி வழங்கியது.
**டைகர் வரதாச்சாரியார்** (பி.&nbsp;1876) **பால கங்காதர திலகர்** (இ.&nbsp;1920) **மு. இராமலிங்கம்** (இ.&nbsp;1974)
# வீச்சளவை சுழிவளவை தேற்றம்

நேரியல் இயற்கணிதத்தில் **வீச்சளவை-சுழிவளவை தேற்றம் ** (Rank-Nullity Theorem) அடிப்படைத் தேற்றங்களில் முதன்மையானது. ஒரு முடிவுறு பரிமாணமுள்ள திசையன் வெளியிலிருந்து மற்றொரு திசையன் வெளிக்குப் போகும் ஒரு நேரியல் கோப்பைப் பற்றிய பற்பல விவரங்கள் இத்தேற்றத்திலிருந்துதான் தொடங்குகின்றன. ஒரு நேரியல் கோப்பு <math>T: U \rightarrow V</math> இனுடைய வீச்சின் பரிமாணம் **வீச்சளவை** என்றும் அதன் சுழிவின் பரிமாணம் **சுழிவளவை** என்றும் சொல்லப்படும். அவ்விரண்டு பரிமாணங்களின் கூட்டுத்தொகை dimU க்குச்சமம் என்பதுதான் இத்தேற்றம்.  

## தேற்றம்

<math>T: U \rightarrow V</math> ஒரு நேரியல் கோப்பு என்றும் U வின் பரிமாணம் p என்றும் கொள்.  

<math>R(T) = T</math> இன் வீச்சு; அ-து <math>\{v \in V : U</math> விலுள்ள ஏதோ ஒரு <math>u</math> க்கு <math>T(u) = v\}</math>  

<math>N(T) = T</math> இன் சுழிவு, அ-து <math>\{ u \in U: T(u) = 0\}</math>  

<math>r(T)</math> = வீச்சளவை = <math>R(T)</math> இன் பரிமாணம்.  

<math>n(T)</math> = சுழிவளவை = <math>N(T)</math> இன் பரிமாணம்.  

என்றால், <math>r(T) + n(T) = p</math>  

## விளைவுகள்

- <math>T: U \rightarrow V</math> ஒரு நேரியல் முழுக்கோப்பு என்றும் <math>U</math> வின் பரிமாணம் <math>p</math> என்றும் கொள்.

இப்பொழுது, <math>T</math> ஒரு உள்ளிடுகோப்பாக இருந்தால், இருந்தால் தான், <math>dimV = p</math>  

- <math>U, V</math> இரண்டும் முடிவுறு பரிமாணமுள்ள திசையன் வெளிகள் என்றால்,

: ஒரு நேரியல் கோப்பு <math>T:\rightarrow V</math> உள்ளிடுகோப்பாக இருந்தால், இருந்தால்தான், அது முழுக்கோப்பாக இருக்கும்.  

- <math>U, V</math> இரண்டும் <math>p</math>-பரிமாணமுள்ள திசையன் வெளிகள் என்றும், <math>T : U \rightarrow V</math> ஒரு நேரியல் கோப்பு என்றும் கொள்.

:இப்பொழுது, பின்வரும் வாசகங்களெல்லாம் ஒன்றுக்கொன்று சமானம்:  

: (அ) <math>T</math> ஒரு வழுவிலா கோப்பு; அ-து, ஒன்றுக்கொன்று இயைபான கோப்பு, மற்றும் முழுக்கோப்பு.  
: (ஆ) <math>T</math> ஒரு உள்ளிடு கோப்பு  
: (இ) <math>T, U</math> விலுள்ள நேரியல் சார்பற்ற உட்கணங்களை <math>V</math> இன் நேரியல் சார்பற்ற உட்கணங்களாக உருமாற்றுகிறது.  
: (ஈ) <math>T, U</math> வினுடைய ஒவ்வொரு அடுக்களத்தையும் <math>V</math> இன் ஒரு அடுக்களமாக மாற்றுகிறது.  
: (உ) <math>T</math> ஒரு முழுக்கோப்பு  
: (ஊ) <math>T</math> இன் வீச்சளவை <math>r(T) = p</math>  
: (எ) <math>T</math> இன் சுழிவளவை <math>n(T) = 0</math>  
: (ஏ) <math>T^{-1}</math> க்கு இருப்பு உண்டு.  

- <math>p</math>-பரிமாணமுள்ள மெய்யெண் திசையன் வெளி எதுவும் <math>{V_p}^{\mathbf{R}}</math> உடன் சம அமைவியமுள்ளது.
- <math>p</math>-பரிமாணமுள்ள சிக்கலெண் திசையன் வெளி எதுவும் <math>{V_p}^{\mathbf{C}}</math> உடன் சம அமைவியமுள்ளது.

## துணை நூல்கள்
- Serge Lang. Introduction to Linear Algebra. 1986. Springer Science, Inc. New York. .
- V. Krishnamurthy, V.P. Mainra & J.L. Arora.An Introduction to Linear Algebra. 1976. Affiliated East West Press PVT Ltd. New Delhi.
# சலோங்கா தேசியப் பூங்கா


**சலோங்கா தேசியப் பூங்கா** (*Salonga National Park*), கொங்கோ ஜனநாயகக் குடியரசில், கொங்கோ ஆற்று வடிநிலப் பகுதியில் அமைந்துள்ள தேசியப் பூங்காவாகும். இது ஆபிரிக்காவின் மிகப் பெரிய வெப்பவலய மழைக்காடு ஆகும். இங்கே பொனோபோஸ், சலோங்கா, குரங்குகள், ஸயர் மயில்கள், காட்டு யானைகள், ஆபிரிக்க முதலைகள் என்பன காணப்படுகின்றன. இது 1984ஆம் ஆண்டில் யுனெஸ்கோ உலக பாரம்பரியக் களமாகப் பதியப்பட்டுள்ளது. கொங்கோவின் கிழக்குப் பகுதியில் நடைபெறும் உள்நாட்டுப் போரைத் தொடர்ந்து 1999-ல் இது ஆபத்துக்கு உட்பட்டுள்ள உலக பாரம்பரியக் களங்களின் பட்டியலில் சேர்க்கப்பட்டுள்ளது.
# துர்க்கானா ஏரி தேசியப் பூங்கா



**துர்க்கானா ஏரி தேசியப் பூங்கா** என்பது கென்யா நாட்டில் அமைந்துள்ள மூன்று தேசியப் பூங்காக்களுக்கு கூட்டாக வழங்கப்படும் பெயராகும். 1997 இல் இது யுனெஸ்கோ உலக பாரம்பரியக் களமாகப் பட்டியலிடப்பட்டு, 2001 இல் மேலும் விரிவாக்கப்பட்டது. புலம்பெயர் பறவைகள் தங்குமிடமாக அமைவதும், நைல் முதலைகள், நீர்யானைகள், பாம்புகள் முதலியவற்றின் இனப்பெருக்கத்துக்கு உரிய இடமாக இருப்பதும் இதன் முக்கியத்துவத்துக்கான காரணங்களாகும்.